tartuNLP/wikipedia-smugri-20251201 huggingface dataset:
Ilpo Laine

Ilpo Ensio Laine (s. 8. lokakuuta 1942 Helsinki) on suomalainen matemaatikko. Hän toimi Itä-Suomen yliopiston ja sitä edeltäneen Joensuun yliopiston matematiikan professorina vuodesta 1974 lähtien (nyttemmin emeritus). 
Laine tuli ylioppilaaksi Nokian yhteiskoulusta 1961. Hän valmistui Helsingin yliopistosta filosofian kandidaatiksi 1966, lisensiaatiksi 1968 ja tohtoriksi 1971. Hänen englanninkielinen artikkeliväitöskirjansa (1970) oli otsikoitu "Quasirational Mappings on Parabolic Riemann Surfaces". Väitöskirjatyön ohjaaja oli professori Lauri Myrberg. Laine on ollut Helsingin yliopiston matematiikan dosentti vuodesta 1974.
Työurallaan Laine työskenteli Wärtsilän teknisen oppilaitoksen lehtorina (1967–1968), Joensuun korkeakoulun matematiikan virkaatekevänä apulaisprofessorina (1969–1971) ja matematiikan apulaisprofessorina (1972–1974). Hän oli vieraileva postdoc-tutkija Romanian Tiedeakatemiassa (1972), ja professuurin Joensuusta saatuaan Alexander von Humboldt -säätiön dosenttina Erlangenin yliopistossa (1975–1976) sekä vieraileva professori Erlangenin yliopistossa (1989).
Laineen oma tutkimustyö on keskittynyt erityisesti kompleksianalyysiin ja differentiaaliyhtälöihin. Yliopisto-opettajana hän ohjannut 26 väitellyttä tohtoriopiskelijaa vuoteen 2013 mennessä. Tähän joukkoon lukeutuvat muun muassa apulaisprofessori Janne Heittokangas ja professori Risto Korhonen. 
Professorintyönsä ohella Laineella on ollut useita huomattavia luottamustehtäviä. Hän on toiminut Joensuun korkeakoulun vararehtorina 1972–1974 ja valtuuston puheenjohtajana 1981–1983, Joensuun yliopiston matemaattis-luonnontieteellisen tiedekunnan dekaanina 1984 sekä 1993-2000 ja yliopiston I vararehtorina 1984–1987. Hän on myös johtanut esimerkiksi matematiikan opetuksen kansallista komiteaa puheenjohtajana 1979–1992. 
Kiitoksena merkittävästä työstään Laineelle on myönnetty muun muassa Joensuun yliopiston tunnustuspalkinto (1987). Suomalaisen Tiedeakatemian jäsen Laine on ollut vuodesta 1986. Laineelle on myönnetty myös Suomen Valkoisen Ruusun ritarikunnan ensimmäisen luokan ritarimerkki ja sotilasansiomitali.
Södertelge Werkstäders Aviatikavdelning

AB Södertelge Werkstäders Aviatikavdelning (SW) oli Ruotsissa Tukholman eteläpuolella vuonna 1914 perustettu lentokonetehdas, joka valmisti lisenssillä ranskalaisia Farman-kaksitasoja ja myöhemmin saksalaisia Albatros-koulukoneita Ruotsin ilmavoimille ja laivastolle.
Tehdas valmisti vuoteen 1917 mennessä noin kolmekymmentä lentokonetta, mihin sisältyi kaksitoista sekä Farman- että Albatros-konetta. Ensimmäisen maailmansodan alkaessa Ruotsiin jäänyt Albatros oli kopioitu ja niin tehtyjä piirustuksia käytettiin koneita valmistettaessa. Konemallista tuli hyvin suosittu Ruotsissa ja mallin pohjalta valmistui lopulta kaikkiaan 54 lentokonetta.
Vuoden 1916 lopulla SW osti tukholmalaisen Svenska Aeroplanfabrikenin. Yhtiö ei kuitenkaan kyennyt tuottamaan omia malleja ja se lopetti toimintansa marraskuussa 1917.
Ainoastaan parasta

Ainoastaan parasta ("Nothing But the Best") on Clive Donnerin ohjaama brittiläinen musta komediaelokuva vuodelta 1964. Sen on käsikirjoittanut Rona Jaffen esikoisromaaniin "Kaikki minun unelmani" (The Best of Everything, 1958) pohjalta Frederic Raphael. Elokuvan pääosissa näyttelevät Alan Bates ja Denholm Elliott.
Juoni.
Isossa kiinteistöfirmassa työskentelevä nuori Jimmy Brewster on päättänyt päästä huipulle ja ylempään yhteiskuntaluokkaan keinolla millä hyvänsä. Lisäksi hän on ihastunut pomonsa tyttäreen. Hän saa vanhan huijarin ja väärentäjän (Elliott) oppi-isäkseen, ja tämän suhteilla Jimmy tutustuu oikeisiin piireihin. Kun mentoria ei enää tarvita, hänet voi murhata ettei hän puhu sivu suunsa. Jimmy etenee yrityksen osakkaaksi ja johtajistoon ja saa vaimokseen johtajan tyttären.
Vastaanotto ja myöhempi arvostus.
"The New York Timesin" kriitikot valitsivat elokuvan vuonna 2004 yhdeksi kaikkien aikojen tuhannesta parhaasta elokuvasta maailmassa.
Björn Savén

Björn Erik Savén (s. 29. syyskuuta 1950 Tukholma) on ruotsalainen talousmies ja sijoittaja. Hän on IK Investment Partnersin (aiemmin Industri Kapital) perustaja, entinen toimitusjohtaja ja hallituksen puheenjohtaja. IK on Euroopan johtavia pääomasijoittajia, joka keskittyy erityisesti Benelux-maihin, saksankieliseen Eurooppaan, Ranskaan, Pohjolaan ja Britanniaan. Perustamisestaan vuodesta 1989 lähtien se on koonnut yli 14 miljardin euron sijoituspääoman sekä investoinut yli 170 eurooppalaiseen yritykseen.
Koulutus.
Björn Savén on valmistunut ekonomiksi Tukholman kauppakorkeakoulusta vuonna 1972 ja suorittanut MBA-tutkinnon Harvardin yliopistossa Yhdysvalloissa vuonna 1976. 
Ura.
Björn Savén työskenteli 1972–74 eri tehtävissä amerikkalaisessa Gulf Oilissa sekä 1976–88 ruotsalaisessa toimisto- ja vähittäistavarakonserni Esseltessä. Vuonna 1988 hän perusti Industri Kapitalin, joka vuoteen 1993 asti toimi Skandinaviska Enskilda Bankenin investointipankin Enskilda Securitiesin osana. 
Savén oli pääomasijoitusten pioneeri Pohjoismaissa ja manner-Euroopassa. Hän kokosi ensimmäisen pääomasijoitusrahaston Pohjoismaissa. Se keskittyi pääasiassa keskisuuriin yrityksiin ja niiden aktiiviseen kehittämiseen. Hän oli IK:n toimitusjohtaja 1989–2008, aktiivinen hallituksen puheenjohtaja 2008–11 ja sen jälkeen IK Investment Partnersin hallituksen puheenjohtaja.
Savén on ollut myös hallituksen jäsen pohjoismaisessa Nordea-pankissa, ruotsalaisessa teollisuuskonserni Alfa Lavalissa (varapuheenjohtajana), ruotsalaisessa voimayhtiö Vattenfall AB:ssa, norjalaisessa kulutustavarakonserni Orkla ASA:ssa (varapuheenjohtaja) ja suomalaisessa teollisuusnosturien valmistaja Konecranes Oyj:ssa (puheenjohtaja).
Savén oli Brittiläis-ruotsalaisen kauppakamarin puheenjohtaja Tukholmassa 2005–11 sekä on Britannian Ruotsalaisen kauppakamarin hallituksessa ja työvaliokunnassa. Hän on Ruotsin Kuninkaallisen tiedeakatemian (IVA) jäsen ja oli sen varapuheenjohtaja 2008–11. Hän kuuluu myös Ruotsin Ulkopoliittiseen yhdistykseen (Utrikespolitiska samfundet), joka on Ruotsin Ulkopoliittisen instituutin emoyhteisö.
Perhe.
Björn Savénilla on vaimonsa Ingerin kanssa kolme aikuista lasta. Savénin isä oli rakennusaineyritys Yxhult AB:n (Ytong) toimitusjohtaja. 
Hyväntekeväisyys.
Savén on vaikuttanut merkittävästi Suomen korkeakoulutuksen ja suomalais-ruotsalaisten kulttuurisuhteiden edistämiseen. Vuonna 2001 hän perusti apurahan tukemaan nimenomaan suomalaisten lahjakkaiden jatko-opiskelijoiden opintoja Yhdysvaltain parhaissa yliopistoissa. Savén on Aalto-yliopiston pitkäaikainen tukija sen perustamisesta lähtien. Vuodesta 2021 hän on rahoittanut Aallon vetytutkimusta uusiutuvan energian varastoimiseksi. 
Lisäksi Savén on merkittävä lahjoittaja ja tukija Ruotsin Hjärt-Lungfondenissa, Englannin äitiyshoivahuollon hyväntekeväissyysyhteisö Tommyssa ja Lontoon National Portrait Galleryssa.
Ansiomerkkejä ja kunnianosoituksia.
Björn Savénille on myönnetty lukuisia ansio- ja kunniamerkkejä hallituksilta, yliopistoilta ja muilta Euroopan instituutioilta.
Erkki Somersalo

Erkki Jaakko Somersalo (s. 3. lokakuuta 1960 Helsinki) on suomalainen matemaatikko. Hän toimi yhdysvaltalaisen Case Western Reserve Universityn (Cleveland, Ohio) matematiikan professorina. Hän tutkii erityisesti inversio-ongelmia.
Somersalo tuli ylioppilaaksi helsinkiläisestä Apollon yhteiskoulusta (1979). Hän opiskeli matematiikkaa ja teoreettista fysiikkaa Helsingin yliopistossa, josta valmistui ripeästi filosofian kandidaatiksi (1982), lisensiaatiksi (1984) ja tohtoriksi (1986). Hänen englanninkielinen väitöskirjansa (1986) oli otsikoitu "One-Dimensional Electromagnetic Reflection Problem". Väitöskirjatyön ohjaaja oli professori Lassi Päivärinta. 
Ennen siirtymistään Clevelandiin vuonna 2008, Somersalo oli Teknillisen korkeakoulun matematiikan professori.
Somersalo on saanut useita tunnustuksia työstään. Hänelle myönnettiin Suomalaisen Tiedeakatemian Väisälän palkinto (2000). Suomalaisen Tiedeakatemian jäsen hän on ollut vuodesta 2007. Antamastaan opetuksesta hän sai yhdysvaltalaisen Diekhoff-opetuspalkinnon (2012).
Dominic Sherwood

Dominic Anthony Sherwood (s. 6. helmikuuta 1990 Kent, Englanti) on englantilainen näyttelijä ja malli. Hän on tunnettu roolistaan Christian Ozerana elokuvassa "Vampire Academy" ja roolistaan Jace Waylandina sarjassa "Shadowhunters". Hänen toinen silmä on puoliksi sininen ja ruskea.
Sköldvikin kartano

Sköldvikin kartano (ruots. "Sköldvik gård") oli Porvoosta noin 11 kilometriä lounaaseen, Kilpilahden teollisuusalueen pohjoispuolella sijaitseva kartano, joka perustettiin 1700-luvulla. Asutusta paikalla on ollut ilmeisesti 1980‐luvulle saakka. Kartanon useiden omistajien joukossa ovat olleet muun muassa Wredet. Sköldvikin kartanon viimeinen tilanhoitaja, "pehtoori", oli Göttfrid Pelander. 
Kartanon 622 hehtaarin suuruisen alueen osti Neste vuonna 1962. Sköldvikin kartanon alueelle perustettiin Porvoon öljynjalostamo Suomen suurimmaksi öljynjalostamoksi ja Sköldvikin satama. Tätä aikaisemmin Suomeen oli perustettu Naantalin öljynjalostamo. 
Suomeksi Sköldvik on virallisesti Kilpilahti, mutta Porvoon maalaiskunnan, joka liitettiin Porvoon kaupunkiin ruotsinkielisyyden vuoksi Kilpilahdesta puhutaan myös suomenkielessä edelleen Sköldvikinä.
Sven Dimberg

Sven Dimberg (vuodesta 1719 eli aateloimisen jälkeen Dimborg, 1661 Länsi-Götanmaa – 12. kesäkuuta 1731 Tukholma) oli ruotsalainen matemaatikko ja juristi. Hän toimi matematiikan professorina Turun akatemiassa ja Tarton yliopistossa sekä tuomarin tehtävissä Liivinmaalla (Riiassa) ja sittemmin laamannina Ruotsinmaan puolella.
Dimbergin vanhemmat olivat Synnersbergin kirkkoherra Anders Dimbodius ja Kristina Gyllbackius. Dimbergin puoliso oli vuodesta 1691 lähtien Maria Kristina Merling (noin 1672–1742); parilla ei ollut lapsia.
Dimberg tulii ylioppilaaksi sekä Uppsalassa 1676 että Turussa 1677. Hän valmistui filosofian maisteriksi Uppsalan yliopistosta 1685, jonka jälkeen matkusti ulkomaille. Matkustaessaan Englannissa hän osti Isaac Newtonin vuonna 1687 julkaistun "Philosophiae Naturalis Principia Mathematican". Hän oli mahdollisesti ensimmäinen, joka opetti Newtonin luonnontieteellisiä teorioita ruotsalaisissa yliopistoissa.
Turun akatemian ylimääräinen matematiikan professori Dimberg oli vuosina 1688–1690 ja 1690 hänet nimitettiin kirjastonhoitajaksi. Hän julkaisi Turussa juridis-matemaattisen väitöskirjan (1690). Dimberg toimi Tarton yliopiston matematiikan professorina 1690–1706. Seuraavaksi hän työskenteli tuolloin Ruotsiin kuuluneen Liivinmaan hovioikeuden asessorina Riiassa vuodesta 1706 lähtien, mutta venäläisten hyökättyä Liivinmaalle pakeni Tukholmaan. Hän toimi Taalainmaan laamannina 1718–1722, jona ajanjaksona vuonna 1719 aateloitiin nimellä "Dimborg". Vuosina 1722–1730 Dimberg toimi vielä Ångermanlandin ja Västerbottenin laamannina.
Sayan Sanya

Sayan Sanya (, 31. tammikuuta 1953 – 11. syyskuuta 2013 Thaimaa) oli thaimaalainen laulaja. Hän on laulaja elokuvissa "Lon Klao Phao Thai", "Kai Ja", "Nueng Pee Thi Toraman", "Nam Ta Nang", "Am Nat Hang Kwam id Tueng", "Ai Num Rod Thai".
Xiumin

Kim Min-seok (, s. 26. maaliskuuta 1990 Gyeonggi, Korean tasavalta) on eteläkorealainen laulaja ja näyttelijä, taiteilijanimeltään Xiumin. Hän kuuluu poikabändiin EXO, sekä ryhmiin EXO-M ja EXO-CBX.
Pinball Dreams

Pinball Dreams on Digital Illusionsin kehittämä ja 21st Century Entertainmentin julkaisema flipperipeli. Peli on julkaistu vuonna Amigalle ja sen jälkeen useille muille alustoille. Peli on Digital Illusionsin ensimmäinen julkaistu peli.
Pelille julkaistiin seuraajat "Pinball Fantasies" ja "Pinball Illusions".
Peli on Wiredin mukaan yksi kymmenestä merkittävimmistä peleistä Amigalla.
Kehitys.
Pelin kehittivät viisi The Silents demoskeneryhmän jäsentä vapaa-aikanaan. Pelin kehitykseen käytettiin aika noin viisi vuotta.
Pelin kehittäjät:
Kehittäjät perustivat Digital Illusionsin vuonna 1992.
Vastaanotto.
Peli on saanut "The One" -lehden arvostelussa arvosanaksi 89%.
Lisa Manobal

Lalisa Manobal (, ; synt. Pranpriya Manobal, , ; s. 27. maaliskuuta 1997 Buriram, Thaimaa) on thaimaalainen laulaja ja näyttelijä. Hän kuuluu tyttöbändiin Blackpink. Lisa on Blackpinkin nuorin, "maknae". Hän käyttää artistinimeä Lisa () ja tavallisessa arkielämässään myös nimeä Lalisa.
Guinnessin ennätysten kirjan mukaan hän on tehnyt soolodebyytillään maailmaennätyksen 24 tunnin aikana kertyneissä musiikkivideon katseluissa Youtube-palvelussa.
Lisa julkaisi kesäkuussa 2024 singlen nimeltä ”Rockstar”. Tämä oli hänen ensimmäinen julkaisunsa RCA Recordsin kanssa ja LLOUDin kanssa.
Lisa julkaisi toisen singlen nimeltä ”New Woman” 15.8.2024. Kappaleella on mukana ROSALÍA. Kappaleen musiikkivideon on ohjannut Dave Meyers.
Lisa julkaisi 28. helmikuuta 2025 ensimmäisen täyspitkän studioalbuminsa "Alter Ego". Se sisältää 12 kappaletta mukaan lukien hittisinglet ”Rockstar”, ”New Woman (Feat. ROSALÍA)” ja ”Moonlit Floor”.
Lisa teki ensimmäisen näyttelijäroolinsa vuonna 2025 HBO:n televisiosarjassa "The White Lotus".
Veikko Talvi

Veikko Tuomo Talvi (21. kesäkuuta 1911 Valkeala – 9. lokakuuta 2011 Kouvola) oli opetusneuvos, maakuntaliiton johtaja ja kymenlaaksolainen kulttuurivaikuttaja. 
Henkilöhistoria.
Veikko Talven vanhemmat olivat kaasumestari Tuomo Viljo Talvi, vuoteen 1906 Flaming, ja Hilja Backman. Hänen ensimmäinen puolisonsa vuodesta 1939 oli Hilkka Teikari (k. 1940) ja toinen vuodesta 1943 Irja Margareta Saajos (Söderling). Talvi tuli ylioppilaaksi 1932 ja valmistui filosofian kandidaatiksi 1938. Hän työskenteli "Kouvolan Sanomien" toimitussihteerinä 1939–1941 ja "Valkekosken Sanomien" toimitussihteerinä 1941–1944 sekä sitten päätoimittajana ja taloudenhoitajana 1944–1945. Kuusankosken työväenopiston johtaja Talvi oli 1946–1951 ja Kymi-yhtiön tiedottaja vuodesta 1951, myöhemmin tiedotus- ja suhdetoimintapäällikkö vuoteen 1974 asti. Talvi toimi Kymenlaakson maakuntaliiton sihteerinä 1937–1945 ja 1946–1948 ja toiminnanjohtajana 1948–1952. Hän oli myös orkesterinjohtaja Valkeakoskella ja Kuusankoskella ja hänellä oli useita luottamustoimia. Historioitsijana Talvi laati ja toimitti useita Kymenlaaksoon liittyviä teoksia. Opetusneuvoksen arvon hän sai vuonna 1971.
The Grand Wall

The Grand Wall on Ordogin viides studioalbumi, joka julkaistiin 21. marraskuuta 2016.
Vastaanotto.
Albumi sai ristiriitaisen vastaanoton. Infernon Joona Turunen piti albumia huolimattomasti toteutettuna ja epäyhtenäisenä, joka jättää kuuntelijansa pitkälti kylmäksi. Hän totesi tästä huolimatta lyriikan olevan pääosin onnistunutta. Metalliluolan Ville Krannila antoi albumille arvosanan 7+. Hän sanoi niin ikään yhtyeeltä puuttuvan konsensuksen siitä, mihin musiikissa pyritään ja miten sitä ilmaistaan, ja koki materiaalin tasapaksuksi. Positiivisena hän piti lajityypilleen epätyypillisen hallittua äänimaailmallista organisointia.
VingCard

VingCard on maailman ensimmäinen ohjelmoitava avainkorttilukkojärjestelmä, jonka patentoi norjalainen insinööri Tor Sørnes vuonna 1977. Vaihtuviin luottokortin kokoisiin muovisiin reikäkortteihin ja uudelleenohjelmoitaviin lukkoihin perustuva keksintö yleistyi nopeasti erityisesti hotellien huoneavainjärjestelmänä 1980-luvulta lähtien.
Ensimmäiset VingCard-lukkojärjestelmät asennettiin vuonna 1978 Norjan Sandefjordin Park Hotelliin ja Yhdysvaltojen Atlantan suureen Peachtree Plaza -hotelliin, tuolloin maailman korkeimpaan hotellirakennukseen jossa oli valmistuessaan yli tuhat huonetta. Tuotteesta tuli suurmenestys. Alkuperäistä mekaanista reikäkorttijärjestelmää kehitettiin pian sähköiseksi, jossa reikien paikkoja vastasivat sähkölukon sisällä ohjelmoitavat loistediodit. Seuraajaksi kehitettiin 1990-luvun alussa magneettijuovan avulla toimiva korttijärjestelmä, ja markkinoille on tullut myös monia muita kilpailevia ratkaisuja. Nykyisin erilaiset ohjelmoitavat lukot ovat korvanneet entisajan fyysiset metalliavaimet jo lähes täysin kehittyneiden maiden hotelleissa, opiskelija-asuntoloissa, toimistoissa ja muissa taajaan vaihtuvien käyttäjien kiinteistökohteissa. 
Vuonna 1983 suomalainen Wärtsilä osti VingCardin osaksi omaa Wärtsilä Security -lukkotoimialaansa. Tor Sørnes (1925–2017) jatkoi VingCardin kehitysjohtajana vuoteen 1992 asti, jolloin hän jäi eläkkeelle. 1990-luvun alkupuolella VingCard kuului Wärtsilästä ja Lohjasta muodostetun Metra-yhtiön Abloy Security-ryhmään. Samoihin aikoihin VingCard yhdistyi sähköisen tallelokeron kehittäneen Elsafen kanssa yhtiöksi VingCard-Elsafe. Sen omistaa nykyisin ruotsalainen Assa Abloy, ja se toimii nimellä Assa Abloy Global Solutions. Sen lukkoratkaisuja oli 2010-luvun lopulla asennettu yli seitsemään miljoonaan hotellihuoneeseen yli 42 000 hotellissa ympäri maailmaa.
Hunahpu ja Ixbalanque

Hunahpu tai Hunapu on kiche-mayojen luojajumala, Hun Hunahpu -jumalan ja neitsyen poika. Mayojen kansalliseepoksessa Popol Vuhissa kerrotaan, kuinka Hunahpu kukisti yhdessä kaksosveljensä Ixbalanquen kanssa pahan vastustajansa, alamaailman eli Xibalban jumala Vucub Caquixin. Isänsä tavoin Hunahpu menetti manalassa päänsä. Hänelle se tapahtuu "Lepakkojen talossa". Kaksoset onnistuvat kuitenkin voittamaan kuoleman jumalat ja heidät kohotetaan taivaisiin. Hunahpusta tulee Aurinko ja Ixbalanquesta Kuu. Sen jälkeen he luovat ensimmäiset ihmiset.
Jakob Steiner

Jakob Steiner (18. maaliskuuta 1796 – 1. huhtikuuta 1863) oli sveitsiläinen matemaatikko, joka tutki lähinnä geometriaa.
Steiner syntyi pienessä kylässä Sveitsin maaseudulla ja tuli 18-vuotiaana Pestalozzin koulun oppilaaksi. Myöhemmin hän opiskeli Heidelbergin ja Berliinin yliopistoissa. Berliinissä Steiner ystävystyi Carl Gustav Jacob Jacobiin, August Leopold Crellen ja Niels Henrik Abelin kanssa. Urallaan Steiner julkaisi yhteensä 62 tutkimusartikkelia Crellen perustamassa matemaattisessa aikakauskirjassa. Steiner nimitettiin Berliinin yliopiston geometrian professoriksi vuonna 1834, ja hän pysyi tässä toimessa kuolemaansa saakka.
Steinerin matematiikka rajoittui lähes kokonaan synteettiseen ja projektiiviseen geometriaan. Hän inhosi suuresti algebran tai analyysin käyttämistä sekä analyyttistä geometriaa. Häntä on joskus luonnehdittu suurimmaksi puhtaaksi geometrikoksi Apollonioksen jälkeen. Steiner todisti monia erilaisia geometrian tuloksia, etenkin liittyen algebrallisiin käyriin ja pintoihin. Matkalla Roomaan 1844 hän keksi Steinerin pinnan (tunnetaan myös roomalaisena pintana), joka on reaalisen projektiivisen tason kuvaus kolmiulotteiseen avaruuteen. 
Steiner todisti Ponceletin–Steinerin lauseen, jonka mukaan jokainen geometrinen konstruktio, joka voidaan tehdä harpin ja viivoittimen avulla, voidaan tehdä muuten pelkällä viivaimella jos harppia saa kuitenkin käyttää yhden kerran. Toisin sanoen tehtävän ratkaisemiseen tarvitaan yksi tunnettu ympyrä keskipisteineen.
Steinerin "Systematische Entwicklungen" (1832) on laaja projektiivisen geometrian esitys. Hänen artikkelinsa julkaistiin kuoleman jälkeen koottuina nimellä "Gesammelte Werke" (1881–1882).
Huracan (täsmennyssivu)

Huracan voi viitata seuraaviin:
Reiwa-kausi

Reiwa-kausi () on Japanissa meneillään oleva aikakausi. Se alkoi 1. toukokuuta 2019, kun maan keisariksi nousi Naruhito edellisen keisarin Akihiton luovuttua vallasta. Samalla päättyi Reiwaa edeltänyt Heisei-kausi. Toukokuun 1. päivästä lähtien alkoi siis Reiwa 1 () eli kirjaimellisesti "1. Reiwa-vuosi".
Gregoriaanisen kalenterin vuosiluvun muuttaminen Reiwa-vuodeksi tapahtuu vähentämällä kuluvasta vuosiluvusta 2018. Tulos on kuluva Reiwa-vuosi: 
Kauden nimi muodostuu kanji-merkeistä "rei" ('komento', 'järjestys', 'hyvä', 'kaunis') ja "wa" ('harmonia', 'rauha'). Yhdessä ne tarkoittavat suurin piirtein "kaunis harmonia". Ensimmäisen merkin lopullisen merkityksen kauden nimessä valitsi Shinzō Aben hallitus, sillä komentoon tai järjestykseen viittaava merkitys koettiin liian autoritääriseksi..
Perinteisesti kausien nimiin käytetyt merkit on otettu klassisista kiinalaisista kirjallisuudesta, mutta Reiwan kohdalla merkit tulevat ensimmäistä kertaa ikinä kotoperäisestä Man’yōshū-runoista.
Linnut II

Linnut II ("The Birds II: Land’s End") on yhdysvaltalainen kauhutelevisioelokuva vuodelta 1994. Se on ohjannut Rick Rosenthal ja se on jatko-osa Alfred Hitchcockin vuoden 1963 elokuvalle "Linnut". Elokuvassa esiintyy myös lyhyessä roolissa "Linnuissa" pääosaa näytellyt Tippi Hedren, tosin ei samana hahmona.
Elokuva juoneltaan varsin yhtäläinen edellisen elokuvan kanssa; linnut alkavat hyökkäillä ihmisten kimppuun ilman järjellistä syytä. Lintujen hyökkäyksen kohteiksi päätyy myös Hockenin perhe.
"Linnut II" ei saanut kriitikoilta osakseen lämmintä vastaanottoa, etenkin elokuvan käsikirjoitusta ja näyttelyä on moitittu. Ohjaaja Rick Rosenthal ei myöskään halunnut esiintyä omalla nimellään vaan turvautui yleisesti käytettyyn Alan Smithee -salanimeen. Myös Tippi Hedrenin on kerrottu pitäneen elokuvaa ”hirvittävänä ja nolona” ja aikoinaan kritisoineen roolinsa lyhyyttä, kuvaillen sen olleen melkeinpä cameoksi luokiteltavissa.
Rick Rosenthal

Richard L. Rosenthal, Jr. (s. 15. kesäkuuta 1949 New York, Yhdysvallat) on yhdysvaltalainen elokuvaohjaaja ja -tuottaja, joka aloitti uransa vuonna 1975. Hänen tunnetuin ohjaustyönsä lienee vuoden 1983 elokuva "Bad Boys", jossa näytteli pääosassa Sean Penn. Hän on myös ohjannut "Halloween" -elokuvasarjan elokuvat "Halloween II – tappajan paluu" ja '. Rosenthal on toiminut ohjaajana myös televisiosarjoissa ', "Buffy, vampyyrintappaja" ja "Smallville".
Will Hughes

William James "Will" Hughes (s. 17. huhtikuuta 1995) on englantilainen jalkapalloilija, joka on pelipaikaltaan keskikenttäpelaaja. Hän on vuodesta 2021 edustanut Valioliigassa pelaavaa Crystal Palacea.
Hughes edusti vuoteen 2017 saakka Englannin mestaruussarjassa pelaavaa Derby Countya. Tämän jälkeen hän pelasi Watfordissa kolmen kauden aikana Valioliigassa 77 ottelua, joissa hän teki viisi maalia, ja kaudella 2020–2021 mestaruussarjassa 30 ottelua, joissa hän teki kaksi maalia. Kesällä 2021 hän siirtyi Crystal Palaceen, jossa hän pelasi ensimmäisellä kaudellaan 16 ja toisella 27 valioliigaottelua. Jälkimmäisellä kaudella hän teki yhden maalin, kauden viimeisessä ottelussa Nottingham Forestia vastaan. Kaudella 2023–2024 hän pelasi Valioliigassa 30 ottelua, joista avauskokoonpanossa 23. Kaudella 2024–2025 hän oli avauskokoonpanossa 24 valioliigaottelussa ja tuli yhdeksän kertaa vaihdosta kentälle. Crystal Palacen voittamassa FA Cupissa hän pelasi neljässä ottelussa. Loppuottelussa Manchester Cityä vastaan hän tuli kentälle 87. minuutilla.
Hughes on pelannut Englannin alle 17-vuotiaiden maajoukkueessa kuusi ottelua ja tehnyt niissä yhden maalin. Alle 21-vuotiaiden maajoukkueessa hänen tilillään on 23 maaottelua ja kaksi maalia. Alle 21-vuotiaiden EM-kilpailuissa hän on pelannut kahdessa ottelussa vuoden 2015 lopputurnauksessa ja samoin kahdessa ottelussa vuonna 2017.
Andre Gray

Andre Gray (s. 26. kesäkuuta 1991) on englantilais-jamaikalainen jalkapalloilija. Hän on pelipaikaltaan hyökkääjä. Hän on vuodesta 2017 edustanut englantilaisseura Watfordia.
Gray on ammattilaisurallaan edustanut aiempina vuosina Shrewsbury Townia, Hinckley Unitedia, Luton Townia ja Brentfordia. Vuonna 2015 hän siirtyi Burnleyn joukkueeseen, joka keväällä 2016 nousi Valioliigaan. Vuonna 2017 hän siirtyi Watfordiin. Gray on neljällä Valioliiga-kaudellaan pelannut yhteensä 115 liigaottelua ja tehnyt niissä 23 maalia. Hän teki Burnleyn paidassa hattutempun 31.12.2016 kotiottelussa Sunderlandia vastaan ja kaksi maalia 4.3.2017 vierasottelussa Swanseaa vastaan. Kaudella 2016–2017 hän teki kaikkiaan yhdeksän liigamaalia sekä kaudella 2017–2018 viisi, kaudella 2018–2019 seitsemän ja kaudella 2019–2020 kaksi maalia. Hän pelasi mestaruussarjassa Watfordin joukkueessa kaudella 2020–2021 ja lainalla Queens Park Rangersin joukkueessa kaudella 2021–2022.
Gray on syntynyt Englannissa ja pelasi aikoinaan Englannin C-maajoukkueessa. Hän on maaliskuusta 2021 alkaen edustanut Jamaikan maajoukkuetta, jossa hän on toukokuun 2022 loppuun mennessä pelannut 12 maaottelua ja tehnyt kolme maalia. Hän pelasi kolme ottelua vuoden 2021 CONCACAF Gold Cupissa, jossa Jamaika ylsi puolivälieriin.
Gray alkoi seurustella vuonna 2016 laulaja Leigh-Anne Pinnockin kanssa. He muuttivat yhteen 2018 ja menivät kihloihin neljäntenä vuosipäivänään 2020. He saivat kaksostyttäret elokuussa 2021. Pari avioitui kesäkuussa 2023.
Abdoulaye Doucouré

Abdoulaye Doucouré (s. 1. tammikuuta 1993 Meulan-en-Yvelines, Ranska) on malilais-ranskalainen jalkapalloilija. Hän on pelipaikaltaan keskikenttäpelaaja. Hän on vuodesta 2025 edustanut Saudi-Arabian Valioliigassa pelaavaa NEOMia.
Doucouré nousi Ranskan liigassa pelaavaan Rennesin edustusjoukkueeseen kaudella 2012–2013. Hän siirtyi helmikuussa 2016 englantilaisseura Watfordiin mutta pelasi ensimmäiset puoli vuotta lainassa espanjalaisseura Granadassa. Hän pelasi Watfordissa neljällä Valioliiga-kaudellaan yhteensä 129 liigaottelua ja teki niissä 17 maalia. Doucouré siirtyi syyskuussa 2020 toiseen valioliigaseuraan Evertoniin, jossa hän pelasi viiden kauden aikana 149 liigaottelua ja teki 19 maalia.
Doucouré on pelannut Ranskan 16–21-vuotiaiden maajoukkueissa yhteensä 37 ottelua ja tehnyt niissä kolme maalia. Aikuisten tasolla hän on edustanut Malin maajoukkuetta kahdessa MM-karsintaottelussa maaliskuussa 2022.
Abakaviiri

Abakaviiri (C14H18N6O) on puriinijohdannaisiin kuuluva orgaaninen yhdiste. Yhdistettä käytetään lääketieteessä HIV-infektioiden hoitamisen ja ehkäisyyn. Abakaviiri kuuluu WHO:n laatimaan tärkeimpien lääkeaineiden luetteloon.
Ominaisuudet ja käyttö.
Abakaviiri muistuttaa rakenteeltaan guanosiinia. Yhdiste on HI-viruksen käänteiskopioijaentsyymin inhibiittori. Entsyymin toiminnan estyessä virus ei kykene lisääntymään ja HI-viruksen lisäksi se tehoaa myös ihmisen T-lymfotrooppiseen virukseen. Abakaviiri on aihiolääke, joka metaboloituu ihmiselimistössä aktiiviseksi karboviiriksi. Yhdistettä käytetään yhdistelmänä lamivudiinin, tenofoviirin, atsidotymidiinin tai dolutegraviirin kanssa.
Haittavaikutukset.
Tyypillisiä abakaviirin aiheuttamia haittavaikutuksia voivat olla vatsakipu, huonovointisuus, ripuli ja yliherkkyysoireet kuten ihottuma. Yliherkkyysoireet saattavat rajoittaa abakaviirin soveltuvuutta hoitoon ja jopa aiheuttaa hoidon keskeytymisen.
Centéotl

Centéotl, joka tunnettiin myös nimillä Cinteotl ja Centeocihuatl, on asteekkien maissin jumala. Centéotl on Quetzalcoatlin eräs aspekti. Häntä lepyteltiin joka kevät pirskottelemalla verta korsille, jotka kiinnitettiin sen jälkeen asumusten ovenpieliin. Hänellä oli myös feminiinisiä muotoja, joista eräs oli Centeocihuatl, yksi neljästä temppelijumalasta. Centéotlin puoliso on maissin jumalatar Chicomecóatl.
Wargroove

Wargroove on Chucklefishin kehittämä ja julkaisema vuoropohjainen taktiikkapeli. Peli on julkaistu vuonna Nintendo Switchille, PlayStation 4:lle, Windowsille ja Xbox Onelle.
Pelaaminen.
Peli sijoittuu fantasiamaailmaan, jossa on neljä sotivaa kuningaskuntaa. Pelaajat valitsevat yhden kahdestatoista komentajasta, joilla on pitkähkö kampanja.
Peliä on kutsuttu "Advance Warsin" "henkiseksi seuraajaksi". Pelissä on karttojen ja kampanjoiden luontityökalut. Pelaajat käyttävät pelin mukana tulevia työkaluja muun muassa "Advance Wars" -pelin karttojen uudelleen luomiseen pelissä.
Vastaanotto.
Peli on saanut IGN:n arvostelussa arvosanaksi 8.5/10.
Peli on saanut GameSpotin arvostelussa arvosanaksi 8/10.
Myynti.
Peli on myynyt 72 tunnissa julkaisun jälkeen riittävästi kattaakseen pelin kehityskustannukset.
Puolan maanalainen valtio

Puolan maanalainen valtio on yhteisnimitys toisen maailmansodan aikana toimineille puolalaisille vastarintaliikkeille, jotka olivat lojaaleja Puolan pakolaishallitukselle. Ensimmäiset liikkeet perustettiin Puolan offensiivin viimeisinä päivinä syyskuun loppupuolella vuonna 1939. Puolan maanalainen valtio kävi sotaa maata miehittäviä natsi-Saksaa ja Neuvostoliittoa vastaan.
Vaikka maanalainen valtio nautti laajasta tuesta ja sodan aikana, äärivasemmisto (kommunistit) ei tukenut tai tunnustanut sitä.
III (Atomirotan albumi)

III on Atomirotan kolmas studioalbumi, joka julkaistiin 13. huhtikuuta 2018. Se debytoi Suomen virallisen listan sijalla 4, ja fyysisen albumilistan sijalla 2. Albumi valittiin ilmestymisensä tiimoilta Radio Helsingin viikon levyksi.
Kappalemateriaalista vastaavat Rane Raitsikka ja Mikko Sarjanen ovat kuvailleet albumia edeltäjiään syvällisemmäksi. Albumilla vierailevat Guns N’ Rosesin Dizzy Reed, Queens of the Stone Agen ex-rumpali Gene Trautmann sekä Sami Yaffa.
Vastaanotto.
Albumi sai pääosin hyvän vastaanoton. Helsingin Sanomien Jarkko Jokelainen sanoi viimeistään kolmannen levyn vakiinnuttaneen yhtyeen omaleimaisen konseptin. Soundin Antti Granlund totesi yhtyeen tuoneen albumillaan suomirockin 2010-luvulle, ja piti rytmikkään urbaaneita rockkappaleita mallin ottamisen arvoisina. Keskisuomalaisen Arttu Seppänen kuvaili albumia yhtyeen eheimmäksi, mutta totesi kappaleiden sanoitusten olevan varsin yksipuolisia.
BattleTech (videopeli)

BattleTech on Harebrained Schemesin kehittämä ja Paradox Interactiven julkaisema vuoropohjainen strategiapeli. Peli on julkaistu vuonna Linuxille, Mac OS X:lle ja Windowsille.
Peli perustuu BattleTech-tuotesarjaan. Pelin kehittäneen Harebrained Schemesin perustaja Jordan Weisman on myös tuotesarjaan kuuluvien "MechWarrior"-pelien suunnittelija.
Pelaaminen.
Peli käyttää hyödyksi sarjan 30-vuotiasta taustatarinaa ja vastustajien voittaminen voi olla haastavaa.
Vastaanotto.
Peli on saanut IGN:n arvostelussa arvosanaksi 7/10.
Peli on saanut V2.fi:n arvostelussa arvosanaksi 4,5 tähteä viidestä.
Peli on saanut PC Gamerin arvostelussa arvosanaksi 85%.
Bad Boys (vuoden 1983 elokuva)

Bad Boys on vuonna 1983 ilmestynyt yhdysvaltalainen rikosdraamaelokuva. Elokuvan on ohjannut Rick Rosenthal, ja sen pääosissa nähdään Sean Penn, Esai Morales, Clancy Brown, Alan Ruck ja Ally Sheedy debyyttirooleissaan.
Juoni.
Chicagon kaduilla kasvanut amerikanirlantilainen nuorisorikollinen Mickey O’Brien ajaa epäonnistuneen keikan jälkeen poliisia paetessaan pahimman kilpailijansa Paco Morenon viattoman veljen kuoliaaksi. Mickey tuomitaan vartioituun nuorten kasvatuslaitokseen Rainfordiin, jossa hän yrittää sopeutua aivan uuden maailman sääntöihin ja tuskalliseen eroon rakkaasta tyttöystävästään J.C. Walenskista. Pacon kostonhimolla ei kuitenkaan ole lainkaan rajoja, eikä Mickeyn elämää myöskään helpota laitokseen suljetut sadistit (kuten ”Viking” ja ”Tweety”), jotka myös päätyvät ottamaan Mickeyn silmätikukseen.
Vastaanotto.
"Bad Boys" on saanut pääasiassa positiivista palautetta kriitikoilta, muun muassa Roger Ebert ylisti elokuvan ohjausta ja kuvausta kirjoittamalla: "Rick Rosenthalin ohjaus on varma-askelinen, luottavainen ja sujuva. Me olemme hyvän ohjaajan käsissä." Rotten Tomatoes -sivustolla elokuvalle on annettu arvosanaksi 89 % sivuston noin 20 arvosteluun perustuen.
Clayton Beddoes

Clayton Beddoes on kanadalainen jääkiekkovalmentaja ja entinen ammattilaisjääkiekkoilija. Hän pelasi pelaajaurallaan kaksi kautta NHL:ssä Boston Bruinsissa muttei koskaan lyönyt läpi NHL:ssä. Beddoes aloitti valmennusuransa kaudella 2005-2006 Iserlohn Roostersin apuvalmentajana. Nykyään hän toimii HC Bolzanon ja Italian jääkiekkomaajoukkueen päävalmentajana.
Hermunen

Hermunen tarkoittaa seuraavia asioita.
Sukunimi.
Se on sukunimi, joka on muun muassa seuraavilla suomalaisilla henkilöillä:
Eero Hyry

Eero Kalevi Hyry (s. 25. maaliskuuta 1960 Tampere) on suomalainen matemaatikko. Hän toimii Tampereen yliopiston matematiikan professorina.
Hyry tuli ylioppilaaksi Tampereen lyseon lukiosta (19). Hän opiskeli matematiikkaa Helsingin yliopistossa, josta valmistui filosofian kandidaatiksi (1986), lisensiaatiksi (1987) ja tohtoriksi (1990). Hänen englanninkielinen väitöskirjansa (1990) oli otsikoitu "Residual Multiplicities and Residual Intersections". Väitöskirjatyön ohjaaja oli professori Olli Jussila. Hyry on ollut Helsingin yliopiston dosentti vuodesta 1994.
Työurallaan Hyry on toiminut Helsingin yliopiston tutkijana (1988–1990), Maanpuolustuskorkeakoulun vanhempana lehtorina (1991–2006), Suomen Akatemian akatemiatutkijana (2000–2006). Tampereen yliopiston matematiikan professori hän on ollut vuodesta 2007. Hän on ollut useita jaksoja vierailevana tutkijana Kölnin yliopistossa Saksassa (1991–1998) ja vieraillut tutkimusprofessorina Yhdysvaltain Kalifornian Berkeleyssä sijaitsevassa Mathematical Sciences Research Institutessa (2002).
Tunnustuksena työstään Hyrylle on myönnetty Suomalaisen Tiedeakatemian Väisälän palkinto (2008). Suomalaisen Tiedeakatemian jäsen hän on ollut vuodesta 2016.
Risto Korhonen (matemaatikko)

Risto Juhana Korhonen (s. 1975) on suomalainen matemaatikko. Hän toimii Itä-Suomen yliopiston matematiikan professorina.
Korhonen tuli ylioppilaaksi 1994. Hän opiskeli matematiikkaa ja valmistui perustutkinnon (fil.maist.) suoritettuaan edelleen filosofian lisensiaatiksi (2000) ja tohtoriksi (2002). Hänen englanninkielinen väitöskirjansa Joensuun yliopistolle (2002) oli otsikoitu "Meromorphic Solutions of Differential and Difference Equations with Deficiencies". Väitöskirjatyön ohjaaja oli professori Ilpo Laine. 
Työurallaan Korhonen on toiminut tutkijana (Research Associate) Loughboroughin yliopistossa (2002–2004) sekä Suomen Akatemian postdoc-tutkijana (2004–2006) ja vanhempana tutkijana (2006–2010). Itä-Suomen yliopiston matematiikan professori hän on ollut vuodesta 2010. 
Hänen tutkimustyönsä teemoja ovat olleet erityisesti arvojenjakautumisteorian eri ilmentymät ja sovellukset differentiaali- ja differenssiyhtälöiden teorioissa. Hän on käsitellyt julkaisuissaan muun muassa Nevanlinnan teoriana tunnettua meromorfifunktioiden arvojenjakautumisoppia.
Tunnustuksena työstään Korhoselle on myönnetty Suomalaisen Tiedeakatemian Väisälän palkinto (2015). Suomalaisen Tiedeakatemian jäsen hän on ollut vuodesta 2018.
Syanokobalamiini

Syanokobalamiini on yleisin lisäravintoaineisiin lisätty B12-vitamiini. Sitä ei juuri ole luonnossa. Suurin osa Suomen markkinoiden B12-vitamiinituotteista on juuri syanokobalamiinimuodossa.
Syanokobalamiini muuntuu kehossa osittain metyylikobalamiiniksi (C63H91CoN13O14P).
Syanokobalamiinin kemiallinen kaava on C63H88CoN14O14P, moolimassa 1355,388 g/mol ja CAS-numero 68-19-9. Syanokobalamiinin anatomis-terapeuttis-kemiallinen lääkeluokituksen tunniste eli ATC-luokitus on B03BA01.
Eino Tammisto

Eino Samuel Tammisto, vuoteen 1906 Ekroth (21. kesäkuuta 1898 Perho – 9. toukokuuta 1985 Helsinki) oli suomalainen professori ja maitotalousalan asiantuntija.
Henkilöhistoria.
Eino Tammiston vanhemmat olivat rovasti Akseli Edvard Tammisto ja Anna Maria Korhonen ja puoliso vuodesta 1929 Anna Alfhild Rantanen. Tammisto tuli ylioppilaaksi 1917 ja valmistui diplomi-insinööriksi 1925, tekniikan tohtoriksi hän väitteli 1935. Tammisto toimi juuston valmistuksen ja teknisenä asiantuntijana Valiolla Tampereella 1928–1930, valtion maitotalouden koelaitoksen vt. johtajana 1930–1935 ja johtajana 1935–1948. Hän oli maitotaloustuotteiden tarkastuslaitoksen johtaja professorin nimikkeellä 1948–1965. Maitotalouden opettajana Tammisto toimi muun työnsä ohella 1932–1948. Hänellä oli myös useita alansa kotimaisia ja kansainvälisiä luottamustehtäviä.
Fernando Colón

Fernando Colón (24. elokuuta 1488 Córdoba, Kastilian kruunu – 12. heinäkuuta 1539, Seville, Espanja) oli Kristoffer Kolumbuksen poika, joka tuli kuuluisaksi kirjastostaan. 
Colón eli melkein koko elämänsä Córdobassa Espanjassa. Hänen vanhempansa Kristoffer Kolumbus ja Beatriz Enríquez de Arana eivät olleet naimisissa. Isä jäi Colónille etäiseksi paljon matkustelunsa vuoksi, mutta äidin kanssa hän oli läheinen. Colónilla oli myös velipuoli Diego (1479–1526), joka ei kuitenkaan ollut läheinen Fernandon kanssa, koska hän oli tätä paljon vanhempi ja lähti nuorena sotaan. Colón oli lapsena hyvin ujo, eikä hänellä ollut sen takia ystäviä.
Colónin ollessa 14-vuotias hänen isänsä kuoli, ja hän sai siitä innoituksen tehdä kuolemasta kertovan maalauksen. Maalaus ei surullisen aiheensa vuoksi saanut aluksi paljoa huomiota, mutta ajan myötä siitä tuli todella suosittu. Myöhemmin Colón julkaisi myös kirjoja, jotka saivat yhtä lailla julkisuutta. 
Vuosien 1509 ja 1539 välisenä aikana Colón matkusteli Euroopassa, osti kirjoja ja kokosi lopulta yhden Euroopan suurimmista yksityisistä kirjastoista. Siihen kuului 15 000-20 000 teosta. 
Fernando Colón kuoli 12. heinäkuuta 1539 astmaan Sevillassa. Hän oli kuollessaan 50-vuotias.
Kirjakokoelma.
Vuodesta 1552 lähtien Colónin kirjakokoelman jäljellä olevaa osaa on säilytetty Sevillan katedraalissa. Kirjoista on jäljellä noin neljännes. Alkuperäinen kirjaluettelo löytyi vuonna 2019.
Aiheesta muualla.
Gaston Velle

Gaston Velle (1872 – 1948 Pariisi) oli ranskalainen elokuvaohjaaja.
Velle aloitti uransa taikurina. Vuodesta 1903 lähtien hän työskenteli Pathé Frèresillä erikoistuen trikki- ja fantasiaelokuviin ("trucs &amp; féeries"), jotka kilpailivat Georges Mélièsin tuotannon kanssa. Heinäkuussa 1906 Velle muutti tuotantotiiminsä kanssa Italiaan, jossa hänestä tuli Cinesin taiteellinen johtaja. Italiassa Velle teki joukon kopioita aikaisemmista elokuvistaan.
Velle palasi Pathélle loppuvuodesta 1907 ja jatkoi fantasiaelokuvien tekemistä muun muassa Segundo de Chomónin kanssa. Ne olivat aikanaan suosittuja, joskin yksinkertaisempia kuin Mélièsin vastaavat tuotteet. Klassikkoina pidetään elokuvia "La poule aux oeufs d’or" (1905), "Rêve à la lune" (1905) ja "L’écrin du Radjah" (1906), jotka ovat säilyneet. "Les invisibles" (1906) oli ensimmäinen ”näkymätön mies” -elokuva. Vellen ohjaajanura päättyi vuonna 1913.
Tulivuori (täsmennyssivu)

Tulivuori voi viitata seuraaviin asioihin:
Siikajärvi (Espoo ja Kirkkonummi)

Siikajärvi on kirkasvetinen ja humuspitoinen järvi läntisellä Uudellamaalla Espoon, Kirkkonummen ja Vihdin rajalla. Kolmen kunnan rajapyykki sijaitsee järven keskiosan pienellä saarella.
Espoon osalta Siikajärvi sijaitsee saman nimisessä harvaanasutussa kaupunginosassa. Järven lounaisosa kuuluu Kirkkonummeen, Vihtiin kuuluu pieni alue edellä mainitun saaren länsipuolella.
Siikajärven kasvillisuus on niukkaa ja se koostuu pääosin ilmaversoiskasvillisuudesta. Kalalajeista edustettuina ovat muun muassa ahven ja hauki sekä siika istutettuna.
Siikajärven ympäristössä on useita pieniä järviä ja lampia, kuten Heinäslampi idässä ja Kolmuslampi pohjoisessa. Nuuksion Pitkäjärvi sijaitsee runsaan kilometrin Siikajärvestä itään. Turunväylä kulkee Siikajärven eteläpuolitse. Veikkolan taajama sijaitsee kolmisen kilometriä Siikajärvestä länteen.
Ensimmäiset asiakirjamaininnat Siikajärvestä ovat 1700-luvun puolivälistä. Järvestä on käytetty muun muassa nimeä Sikjärvi Träsk, mutta sillä ei ole koskaan ollut virallista ruotsinkielistä nimeä.
Siikajärven rannalla ovat sijainneet Espoon puolella Keskon K-instituutti, nykyinen (2020-luku) Nuuksionranta ja Kirkkonummen puolella Suomen rakennustyöläisten liiton Siikaranta-opisto, joka toimii nykyisin (2023) nimellä Hotelli Nuuksio.
Georges Hatot

Georges Hatot (22. joulukuuta 1876 Pariisi – 11. elokuuta 1959 Pariisi) oli ranskalainen elokuvaohjaaja.
Pariisin teattereissa työskennellyt Hatot siirtyi vuonna 1896 Lumièrelle, jossa hän ohjasi etupäässä historiallisten tapahtumien rekonstruktioita. Lumièren lopetettua elokuvatuotantonsa vuonna 1901 Hatot työskenteli vähän aikaa Gaumontilla ja siirtyi sitten Pathé Frèresille, jossa hän ohjasi etupäässä komedioita muun muassa käsikirjoittaja André Heuzén ja näyttelijä André Deedin kanssa.
Vuonna 1908 Hatot siirtyi Éclairille, jossa hän teki Victorin Jassetin kanssa muun muassa suositun "Nick Carter" -etsiväsarjan (1908–1909). Vuonna 1910 Hatot perusti oman tuotantoyhtiön Société du film négatif, jolle Jasset ohjasi suositun "Docteur Phantom" -sarjan. Yhtiön Montreuilin studio paloi pian tämän jälkeen ja Hatot vetäytyi elokuva-alalta.
Lucien Nonguet

Lucien Nonguet (10. toukokuuta 1869 Poitiers – 22. kesäkuuta 1955 Fay-aux-Loges) oli ranskalainen elokuvaohjaaja.
Pariisin teattereissa työskennellyt Nonguet siirtyi vuonna 1901 Pathé Frèresille, jossa hän toimi Ferdinand Zeccan apulaisena muun muassa Raamattu-elokuvassa "La vie et la passion de Jésus Christ" (1905). Nonguet ohjasi yksin etupäässä rekonstruoituja ”uutiselokuvia” ("actualités") sekä historiallisia näytelmiä, joista merkittävimpiä ovat "Épopée Napoléonéenne" (1903) ja "La révolution en Russie" (1905). Hän teki myös komediaelokuvia varsinkin Max Linderin kanssa. Työskenneltyään välillä myös Éclairille Nonguet päätti elokuvauransa vuonna 1920.
Wizball

Wizball on Sensible Softwaren kehittämä ja Ocean Softwaren julkaisema toimintapeli. Peli on julkaistu vuonna Commodore 64:lle ja seuraavina vuosina Amigalle, Amstrad CPC:lle, Atari ST:lle, DOS:lle, Thomson TO:lle ja ZX Spectrumille.
Vastaanotto.
Pelin Commodore 64 -versio on saanut "Zzap!64" -lehden arvostelussa arvosanaksi 96%.
Pelin Amiga-versio on saanut "CU Amiga-64" -lehden arvostelussa arvosanaksi 92%.
Planetaarinen ruokavalio

Planetaarinen ruokavalio on EAT-Lancet-komission osana "The Lancet" -aikakauslehdessä tammikuussa 2019 julkaistua raporttia laatima ruokavalio. Komission raportin tavoitteena on luoda ruokavalio, joka mahdollistaa terveellisen ravinnon tuottamisen 10 miljardille ihmiselle vuonna 2050 ympäristön kantokyvyn puitteissa. Raportin mukaan terveellisen ravinnon tuottaminen 10 miljardille ihmiselle vuonna 2050 on mahdollista. Muutoksen on kuitenkin oltava nopea, ja tavoitteen saavuttaminen edellyttää radikaalin ruokavalion muutoksen lisäksi ruokahävikin puolittamista ja tuotantotapojen kunnianhimoista kehittämistä. Raportissa annetaan suositukset ruokavalion koostumuksesta ja eri ruoka-aineiden vähimmäis- ja enimmäissaannista. Raportissa esitetty planetaarinen ruokavalio on hyvin kasvispainotteinen. Planetaarinen ruokavalio on esimerkiksi WWF:n ilmastoystävällisen ruokasuosituksen taustalla.
Tavoitteet.
Planetaarisella ruokavaliolla on seuraavat tavoitteet:
Siirtyminen planetaariseen ruokavalioon on välttämätöntä Pariisin ilmastosopimuksen ja YK:n kestävän kehityksen tavoitteiden (Agenda 2030) saavuttamiseksi.
Ruokasuositukset.
Planetaarisessa ruokavaliossa on määritelty aiempiin suosituksiin verrattuna suuria vähennyksiä tärkkelyspitoisten vihannesten, meijerituotteiden ja lihan, erityisesti punaisen lihan, kulutukseen. Tavoitteena ei ole vain pienentää liha- ja meijeriteollisuuden aiheuttamia ympäristövaikutuksia, vaan myös edesauttaa lihan ja meijerituotteiden yhteydessä nautittujen tyydyttyneiden rasvojen ja sokerin määrän vähentymistä. Planetaarisen ruokavalion mukaiset suositukset esimerkiksi punaiselle lihalle ja maitotuotteille ovat merkittävästi alhaisemmat kuin nykyiset suomalaiset ruokasuositukset.
Ruokavaliossa on myös muita rajoituksia hedelmien, vihannesten, palkokasvien, jyvien ja öljyjen käyttöön, mikä johtuu siitä, että ruokavaliossa syödään noin 2500 kaloria päivässä. Ruokavalion pääpaino on kuitenkin lihan, kananmunien, maitotuotteiden ja tärkkelyspitoisten vihannesten vähentämisessä.
Mediahuomio.
Brittiläinen sanomalehti "The Guardian" ja Yhdysvaltain uutistoimisto CNN ovat antaneet ruokavaliolle myönteistä huomiota. Puolalaisen ostoslistasovellus Listonicin mukaan ruokavalio on hyvä sekä terveydelle että ympäristölle. Suomessa sekä Yle että isot kauppaketjut ovat nostaneet planetaarista ruokavaliota esiin.
Jatkotutkimukset.
International Food Policy Research Instituten ja Tuftsin yliopiston tutkijat laskivat, että noin 1,6 miljardin ihmisen kaikki käytettävissä olevat tulot eivät riittäisi kustantamaan EAT-Lancet-komission planetaarisen ruokavalion hintaa. Jatkotutkimus julkaistiin "Lancet Global Health" -tiedelehdessä marraskuussa 2019.
Choplifter

Choplifter (tyyliteltynä Choplifter!, ) on Dan Gorlinin kehittämä ja Brøderbund Softwaren julkaisema toimintapeli. Peli on julkaistu vuonna Apple II:lle ja sen jälkeen käännetty useille muille alustoille, muun muassa Segan julkaisemana kolikkopelinä Sega System 1 -alustalle.
Pelistä on julkaistu uusintaversio "Choplifter HD" vuonna 2011.
Alkuperäiseen peliin on viitattu muun muassa Tom Clancyn teoksessa "Punaisen lokakuun metsästys".
Pelaaminen.
Pelin tavoitteena on pelastaa henkilöitä helikopterilla. Pelaajan on väisteltävä vaaroja ja lennettävä kyytiin poimitut henkilöt turvaan tukikohtaan.
Vaikka pelissä voi ampua vastustajia siitä ei pidetä pistelaskua: Gorlinin itsensä mukaan se on pelin tylsä osuus. Pelin varsinainen tavoite on toisten auttaminen.
Kehitys.
Pelin kehitti Dan Gorlin vuonna 1981 tutustuessaan Apple II Plus -tietokoneen ominaisuuksiin. Gorlin oli kiinnostunut helikoptereista ja kehitti oman simulaation helikopterilentämisestä: aluksi Gorlin yritti ensimmäisen persoonan näkökulmaa mutta hylkäsi tavoitteen liian vaativana. Gorlin sai ehdotuksen pelastaa henkilöitä "Defenderin" tapaan ja tutustui peliin tämän perusteella.
Kesäleiri (elokuva)

Kesäleiri () on yhdysvaltalainen kauhuelokuva vuodelta 1983. Sen on ohjannut ja käsikirjoittanut Robert Hiltzik. Mike Kellin näytteli elokuvassa yhden viimeisistä rooleistaan. Hän kuoli juuri ennen elokuvan ensi-iltaa. 
Elokuva on yksi "Perjantai 13." -elokuvan suosion vanavedessä syntyneistä slasherelokuvista. Elokuvaa onkin verrattu paljon "Perjantai 13." -elokuvaan juonellisten ja asetelmallisten seikkojen takia. "Kesäleiri" nautti kulttimaineesta erityisesti elokuvan kuuluisan loppukohtauksen vuoksi.
Juoni.
Elokuva alkaa vuodesta 1975, jolloin John Baker lähti miesystävänsä Lennyn ja kahden lapsensa Angelan ja Peterin kanssa veneilemään järvelle lähellä Arawak-leiriä. Kun John ja hänen lapsensa olivat vedessä, he joutuvat nuorten ohjaaman moottoriveneen yliajamiksi, mistä vain toinen lapsista jää henkiin. Kahdeksan vuotta tapauksen jälkeen Angela asustaa Martha-tätinsä ja serkkunsa Rickyn luona. Nuoret ovat lähdössä kesäksi Arawakiin leireilemään, vaikka vaitonainen Angela ei osoita innostusta kesäleiriä kohtaan. Perillä leirillä Angela joutuu muun muassa tekemisiin välittömästi hänen kiusaajikseen ryhtyvien Judin ja Megin sekä lapsia himoitsevan pedofiilikokin kanssa. Pian leirillä alkaa tapahtua mystisiä tapaturmia ja raakoja murhia, joiden kohteiksi joutuvat sekä leirin henkilökunta että leiriläiset.
Jatko-osat.
Elokuvalle on virallisesti julkaistu kolme jatko-osaa: ' ja ', joissa näytteli pääosassa rockmuusikko Bruce Springsteenin nuorempi sisar Pamela Springsteen, sekä "Return to Sleepaway Camp", jonka ohjauksesta vastasi ensimmäisen elokuvan tapaan Robert Hiltzik. "Teenage Wasteland"in jälkeen piti myös tulla "Sleepaway Camp IV: The Survivor", mutta se ei koskaan valmistunut lopullisessa muodossaan. Kaikesta huolimatta keskeneräinen elokuva julkaistiin vuonna 2012 DVD:nä.
Silent Service

Silent Service: The Submarine Simulation (lyhyesti Silent Service) on MicroProsen kehittämä ja julkaisema sukellusvene-aiheinen simulaatiopeli. Peli on julkaistu vuonna Apple II:lle ja useille muille alustoille.
Pelille on julkaistu seuraaja "Silent Service II".
Vastaanotto.
Pelin Commodore 64 -versio sai arvosanaksi 88 % "Zzap!64" -lehden arvostelussa.
Mikrobitin Jukka Tapanimäki antoi pelin NES-versiolle 69 pistettä sadasta.
Palkinnot.
Peli on saanut Game Manufacturers Associationin palkinnon parhaana seikkailupelinä ().
Robert Earl Jones

Robert Earl Jones (3. helmikuuta 1910 Tate County, Mississippi – 7. syyskuuta 2006 Englewood, New Jersey) oli yhdysvaltalainen näyttelijä ja nyrkkeilijä. Hän oli näyttelijä James Earl Jonesin isä.
Jones syntyi 3. helmikuuta 1910 Mississippin Tate Countyssa. Tarkempi synnyinpaikka on jäänyt epämääräiseksi, sillä eri lähteet väittäisivät hänen syntyneen joko Senatobiassa tai lähellä Coldwateria. Hänen vanhempansa olivat Robert Washington Jones ja Elnora Wallace.
Jones tunnetaan erityisesti pääosastaan elokuvassa "Lying Lips" vuodelta 1939 sekä sivurooleistaan elokuvissa, kuten "Puhallus" (1973), "Vaihtokaupat" (1983), "Kesäleiri" (1983), "Cotton Club" (1984) ja "Peter Weirin Todistaja" (1985). Viimeisen kerran hän näytteli elokuvassa "Rain Without Thunder" vuodelta 1992.
Jones oli elämänsä aikana kolmesti naimisissa ja hänellä oli kaksi lasta, joista esikoinen ensimmäisestä avioliitosta oli James. Robert Earl Jones kuoli 7. syyskuuta 2006 New Jerseyn Englewoodissa 96-vuotiaana vanhuuteen.